Period: Old Babylonian
Genre: Royal Inscription
Transliteration:
<SURFACE>
{d}nin-geš-zid-da
ur-sag i-ši ni₂ di sag-ki-bi sur₂ hu-hu-ul
{geš}gu-za-la₂ ki an a-na šu₂-a-aš na-de₅ iri₁₁-gal-la
dingir zid sag-en₃-tar e₂-kiš-nu-ŋal₂-la me nun-na šu du₇
lugal-mu-ra
{d}ri-im{d}sin
nita kala-ga
sipa inim sag₉-sag₉-ge nibru{ki}
me geš-hur eridu{ki}ga ku₃-ku₃-ge
u₂-a uri₂{ki}ma
sag-en₃-tar gir₂-su{ki} ki lagaš{ki}a
lu₂ e₂ dingir-re-e-ne šu gibil bi₂-in-ak
lugal larsa{ki}ma
lugal ki-en-gi ki-uri me-en
u₄ ugnim unug{ki}
i₃-si-in{ki} babilim₂{ki}
ra-pi₅-qum{ki} su-ti-um{ki}ma
{geš}tukul mu-sig₃-ga
me₃-ba arad-ne-ne lugal unu{ki}ga mu-dab₅-ba
inim an lugal dingir-re-e-ne-ta
dug₄-ga mah {d}en-lil₂-ta lugal-ga₂-ta
{d}nin-lil₂ nin-ga₂-ta
{d}nin-urta ur-sag kala-ga a₂ zid-da du-ŋa₂-ta
{d}nusku sukkal-mah ad-da e₂-gal-ga₂-ta
geštu₂ {d}en-ki-ke₄ ma-an-šum₂-ma-ta
{d}nin-hur-sag du₁₀ ki si-ig-ge₄-ga₂-ta
gizkim sag₉-ga {d}nanna-ta
nam-nir-ŋal₂ {d}utu lugal-ga₂-ta
a₂-aŋ₂-ŋa₂ sag₉-ga {d}iškur-ta
usu {d}nergal dingir sag du-ga₂-ta
{d}inanna nin me₃-ga₂-ta
{d}nin-isin₂{si}na nin a₂-ga₂-ta
{d}nin-šen-šen-na ma <unk> ga₂-ta
uru didli ma-da unu{ki}ga mu-se₃-se₃-ga
nam-ra ak nig₂-gur₁₁ a-na ŋal₂-la-bi
larsa{ki}še₃
im-mi-ku₄-ra
u₄-ba {d}nin-geš-zid-da lugal-mu-ra
inim sag₉-sag₉-ge₄-da-mu-de₃
e₂-nig₂-gi-na
ki-tuš ki aŋ₂-ŋa₂-ni
nam-til₃-mu-še₃ mu-na-du₃
sag-bi mu-ni-il₂
hur-sag-gin₇ mu-na-mu₂

Cuneiform:
<SURFACE>
𒀭𒎏𒄑𒍣𒁕
𒌨𒊕𒄿𒅆𒉎𒁲𒊕𒆠𒁉𒊨𒄷𒄷𒌌
𒄑𒄖𒍝𒇲𒆠𒀭𒀀𒈾𒋙𒀀𒀸𒈾𒊑𒀕𒃲𒆷
𒀭𒍣𒊕𒇷𒋻𒂍𒆧𒉡𒅅𒆷𒈨𒉣𒈾𒋗𒌌
𒈗𒈬𒊏
𒀭𒊑𒅎𒀭𒌍
𒍑𒅤𒂵
𒉺𒇻𒅗𒊷𒊷𒄀𒂗𒆤𒆠
𒈨𒄑𒄯𒉣𒆠𒂵𒆬𒆬𒄀
𒌑𒀀𒋀𒀕𒆠𒈠
𒊕𒇷𒋻𒄈𒋢𒆠𒆠𒉢𒁓𒆷𒆠𒀀
𒇽𒂍𒀭𒊑𒂊𒉈𒋗𒉋𒉈𒅔𒀝
𒈗𒌓𒀕𒆠𒈠
𒈗𒆠𒂗𒄀𒆠𒌵𒈨𒂗
𒌓𒆠𒋢𒇻𒂠𒃻𒀕𒆠
𒉌𒋛𒅔𒆠𒆍𒀭𒊏𒆠
𒊏𒉈𒄣𒆠𒋢𒋾𒌝𒆠𒈠
𒄑𒆪𒈬𒉺𒂵
𒀞𒁀𒀴𒉈𒉈𒈗𒀕𒆠𒂵𒈬𒆪𒁀
𒅗𒀭𒈗𒀭𒊑𒂊𒉈𒋫
𒅗𒂵𒈤𒀭𒂗𒆤𒋫𒈗𒂷𒋫
𒀭𒎏𒆤𒎏𒂷𒋫
𒀭𒎏𒅁𒌨𒊕𒅤𒂵𒀉𒍣𒁕𒁺𒂷𒋫
𒀭𒉺𒌆𒈛𒈤𒀜𒁕𒂍𒃲𒂷𒋫
𒄑𒌆𒉿𒀭𒂗𒆠𒆤𒈠𒀭𒋧𒈠𒋫
𒀭𒎏𒄯𒊕𒄭𒆠𒋛𒅅𒄄𒂷𒋫
𒅆𒁾𒊷𒂵𒀭𒋀𒆠𒋫
𒉆𒉪𒅅𒀭𒌓𒈗𒂷𒋫
𒀉𒉘𒂷𒊷𒂵𒀭𒅎𒋫
𒀉𒆗𒀭𒊊𒀕𒃲𒀭𒊕𒁺𒂷𒋫
𒀭𒈹𒎏𒀞𒂷𒋫
𒀭𒎏𒅔𒋛𒈾𒎏𒀉𒂷𒋫
𒀭𒎏𒊿𒊿𒈾𒈠<unk>𒂷𒋫
𒌷𒀸𒀸𒈠𒁕𒀕𒆠𒂵𒈬𒋧𒋧𒂵
𒉆𒊏𒀝𒃻𒂵𒀀𒈾𒅅𒆷𒁉
𒌓𒀕𒆠𒂠
𒅎𒈪𒆭𒊏
𒌓𒁀𒀭𒎏𒄑𒍣𒁕𒈗𒈬𒊏
𒅗𒊷𒊷𒄄𒁕𒈬𒉈
𒂍𒃻𒄀𒈾
𒆠𒆪𒆠𒉘𒂷𒉌
𒉆𒋾𒈬𒂠𒈬𒈾𒆕
𒊕𒁉𒈬𒉌𒅍
𒄯𒊕𒁶𒈬𒈾𒊬